Shavkat Mirziyoev Pokistonga yetib bordi

Shavkat Mirziyoev 3 mart kuni davlat tashrifi bilan Pokistonga yetib bordi. Bu haqda Prezident matbuot xizmati xabar berdi.
Ma'lum qilinishicha, Islomobod shahridagi aeroportda davlat rahbarini Pokiston bosh vaziri Imron xon kutib oldi.
Oliy darajadagi muzokaralar bugunning o'zida bo'lib o'tadi. Unda O'zbekiston bilan Pokiston o'rtasidagi strategik sheriklik munosabatlarini mustahkamlash, savdo, investitsiya, sanoat kooperatsiyasi, transport, logistika, infratuzilma va turizm sohalarida amaliy hamkorlikni rivojlantirish masalalariga alohida e'tibor qaratiladi. xalqaro va mintaqaviy jarayonlar yuzasidan fikr almashiladi.
Muzokaralar natijasi bo'yicha qo'shma deklaratsiya va qator hujjatlar qabul qilinishi rejalashtirilgan. Davlat rahbari tashrifning ikkinchi kuni Pokiston prezidenti Orif Alviy, yetakchi kompaniyalar rahbarlari bilan ham uchrashadi.
Avvalroq Shavkat Mirziyoev Pokistonga jo'nab ketgani haqida xabar berilgandi. Davlat rahbari u yerda 2 kun bo'ladi.